30 Maart: God speel nie die “swartboekie-speletjie” nie. - Jan van der Watt - www.bybelkennis.co.za
by Mitch Kalp · Published 30/03/2017 · Updated 01/03/2017
Luk 13:1-21 (fokus 13:)
Party mense dink nogal dat die Here ‘n swart boekie aanhou waarin Hy elke ding wat jy verkeerd doen aanteken. As jy dan twee of drie merkies teen jou naam het, gaan Hy jou straf deur te sorg dat iets met jou verkeerd loop.
Moenie ‘n fout maak nie – ons kry die beeld in die Bybel van die Here wat ‘n boek het waarin Hy alles aanteken wat ons doen. Dit is die boek wat by die laaste dag met die finale oordeel oopgemaak gaan word (Open 20:12). Uit wat ons gedoen het, sal die Here dan kan aflei of ons Hom regtig liefgehad het en ook so geleef het. Daarom kan ons nie maar net lewe soos ons wil nie. As God se kinders moet ons leef soos Hy van ons verwag.
Maar ons moenie hierdie beeld van die boek met ‘n swartboekie-mentaliteit verwar waar God gedurig soos ‘n wafferse rekenmeester elke dag somme maak van ons sonde en net wag dat dit genoeg word om ons te straf nie. Ons mag nooit dink swaarkry God se manier is waarop Hy mense wil terugkry vir hulle sonde nie (13:2). God speel nie daai “swartboekie-speletjie” nie.